**E L Ő T E R J E S Z T É S**

**Szombathely Megyei Jogú Város Közgyűlésének**

**2024. március 28-i ülésére**

**Javaslat a Polgármesteri Hivatalt érintő döntések meghozatalára**

**I.**

Szombathely Megyei Jogú Város Polgármesteri Hivatala 2016. óta elkötelezett a megváltozott munkaképességű munkavállalók foglalkoztatásának elősegítése iránt, ezért létrehozott 5 státuszt napi 4 órás részmunkaidős munkavégzésre. Az elmúlt évek alatt megváltozott jogszabályi környezet lehetővé teszi e munkavállalók részére, hogy munkájukat akár teljes munkaidőben is végezzék anélkül, hogy a részükre megállapított ellátást elveszítsék.

Felmérve a Hivatal e státuszokon dolgozó munkavállalóinak lehetőségeit, az általuk ellátott feladatokat, javaslatot teszek arra, hogy a részmunkaidős munkalehetőség kibővítésére (napi 6, illetve 8 óra) kerüljön sor április 1. napjától, amely a Hivatal engedélyezett létszámát 2 fő státusszal emelné meg.

Ugyanitt teszek javaslatot arra, hogy a feladatok megváltozása miatt az Informatikai Iroda létszámát 1 fővel csökkentve kerüljön át egy státusz az Egészségügyi és Közszolgálati Osztály Szociális és Lakásiroda szervezeti egységébe, valamint 1 fő megváltozott munkaképességű személy státusza kerüljön át a Városüzemeltetési Osztályról a Polgármesteri Kabinet szervezeti egységébe.

A Hivatal engedélyezett létszáma 280,5 főről 282,5 főre emelkedne.

**II.**

Szombathely Megyei Jogú Város Polgármesteri Hivatala Alapító okiratának, Szervezeti és Működési Szabályzatának, valamint az Önkormányzat és a Hivatal között létrejött Vagyonkezelési szerződés módosítására a telephelyek vonatkozásában az alábbi javaslatot terjesztem elő:

1. Alapító okirat

Szombathely Megyei Jogú Város Polgármesteri Hivatalának hatályos Alapító okirata az Ady Endre tér 40., Hajnóczy József u. 1. és Petőfi Sándor u. 31. szám alatti ingatlanokat tünteti fel a Hivatal telephelyeiként, amely felsorolásból hiányzik a Kossuth Lajos u. 7. szám alatti ingatlan, ugyanakkor törölni szükséges a Petőfi S. u. 31. szám alatti garázsokat, amelyek már nem a Hivatal, hanem a SZOVA NZrt. kezelésében vannak, és azokat az Önkormányzat piaci alapon bérbeadással hasznosítja.

A Polgármesteri Hivatal fentieknek megfelelő módosító, illetve a módosításokkal egységes szerkezetű alapító okirata az előterjesztés 1-2. számú mellékletét képezik.

1. SZMSZ

A fentieknek megfelelően a Kossuth L. u. 7. szám alatti ingatlan feltüntetésére és a Petőfi S. u. 31. szám alatti garázsok törlésére teszek javaslatot Szombathely Megyei Jogú Város Polgármesteri Hivatala Szervezeti és Működési Szabályzatában is.

A Polgármesteri Hivatal SZMSZ-ének

* a telephelyek fenti változását, valamint
* az előterjesztés I. részében ismertettek szerint az egyes belső szervezeti egységek közötti státuszok áthelyezését és a létszám növelését

feltüntető módosítása az előterjesztés 3. számú mellékletét képezi.

1. Vagyonkezelési szerződés

Szombathely Megyei Jogú Város Önkormányzata és Polgármesteri Hivatala 2014. október 10. napján kötött vagyonkezelési szerződést kötött az alábbi ingatlanokra:

* szombathelyi 6340 hrsz-ú, Kossuth L. u. 1-3. szám alatti városháza
* szombathelyi 6341 hrsz-ú, Kossuth L. u. 7. szám alatti irodaház, udvar
* 6283/2 hrsz-ú, Kossuth L. u. 2. szám alatti étterem és konyha
* 6273/7/A/1 hrsz-ú, Hefele Menyhért u. 1/A. pinceszint 1. ajtó alatti 26., 28., 79. és 80. sorszámú gépjárműbeálló,
* 6273/4/A/3 hrsz-ú, Hefele Menyhért u. 3-5. szám alatti garázsban a 12. sorszámú gépjárműbeálló,
* 6260/2/A/12 hrsz-ú, Széchenyi I. u. 1/A. 1. emelet 6. ajtó alatti lakás (vendéglakás),
* 6021/A/8 hrsz-ú, Petőfi S. u. 8. fszt. 8. szám alatti iroda,
* 6482 hrsz-ú, Thököly I. u. 38-44. szám alatti ingatlanok mögötti beépítetlen terület („nagyparkoló”),
* 6361/2 hrsz-ú, Thököly I. utcai „kisparkoló”.

A vagyonkezelési szerződés módosítására is szükség van tekintettel arra, hogy

* a 6283/2 hrsz-ú, Kossuth L. u. 2. szám alatti étterem és konyha megnevezésű ingatlant az Önkormányzat időközben értékesítette,
* a 6021/A/8 hrsz-ú, Petőfi S. u. 8. fszt. 8. szám alatti iroda megnevezésű ingatlant – a Gyámhivatal elköltözésére tekintettel - a Tisztelt Közgyűlés a 20/2023. (I. 26.) Kgy. számú határozatában a SZOVA NZrt. kezelésébe adta,
* ugyanakkor szükséges feltüntetni az Önkormányzat tulajdonát képező 6023/6/A/61 hrsz-ú, Ady tér 40. fszt. 61. szám alatti, egyéb helyiség megnevezésű ingatlant (Közterület-felügyelet), valamint a 10483 hrsz-ú, Hajnóczy József u. 1. szám alatti, lakóház, udvar, gazdasági épület megnevezésű ingatlant (Állategészségügyi és Ebrendészeti Szolgálat).

Kérem a Tisztelt Közgyűlést, hogy az előterjesztést megtárgyalni, valamint a határozati javaslatot elfogadni szíveskedjék.

**Szombathely, 2024. március 20.**

/: **Dr. Nemény András** :/

**HATÁROZATI JAVASLAT**

**……/2024. (III.28) Kgy. számú határozat**

**A Polgármesteri Hivatal alapdokumentumainak és**

**vagyonkezelési szerződésének módosítása**

1./ Szombathely Megyei Jogú Város Közgyűlése Szombathely Megyei Jogú Város Polgármesteri Hivatala módosító okiratát az előterjesztés 1. számú melléklete szerinti tartalommal, módosításokkal egységes szerkezetű alapító okiratát az előterjesztés 2. számú melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz való benyújtásáról gondoskodjon.

2./ Szombathely Megyei Jogú Város Közgyűlése úgy határoz, hogy Szombathely Megyei Jogú Város Polgármesteri Hivatala engedélyezett létszámát az előterjesztésben foglaltak szerint 2024. április 1. napjától 282,5 főben állapítja meg. A Közgyűlés a létszámbővítés fedezetéről az Önkormányzat 2024. évi költségvetéséről szóló önkormányzati rendelet soron következő módosításában gondoskodik.

A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását az előterjesztés 3. számú melléklete szerinti tartalommal elfogadja, és felhatalmazza a polgármestert és a jegyzőt annak aláírására.

3./ A Közgyűlés a Szombathely Megyei Jogú Város Önkormányzata és Szombathely Megyei Jogú Város Polgármesteri Hivatala között 2014. október 10. napján létrejött vagyonkezelési szerződésnek a módosítását jóváhagyja azzal, hogy

- a szerződésből kerüljön törlésre a 6283/2 hrsz-ú, Kossuth L. u. 2. szám alatti étterem és konyha és a 6021/A/8 hrsz-ú, Petőfi S. u. 8. fszt. 8. szám alatti iroda megnevezésű ingatlan,

- ugyanakkor a szerződésben kerüljön feltüntetésre a 6023/6/A/61 hrsz-ú, Ady tér 40. fszt. 61. szám alatti, egyéb helyiség megnevezésű ingatlan (Közterület-felügyelet), valamint a 10483 hrsz-ú, Hajnóczy József u. 1. szám alatti, lakóház, udvar, gazdasági épület megnevezésű ingatlan (Állategészségügyi és Ebrendészeti Szolgálat).

A Közgyűlés felhatalmazza a polgármestert és a jegyzőt a vagyonkezelési szerződés fentiek szerinti módosításának az aláírására, és felkéri a jegyzőt, hogy a változásnak az ingatlan-nyilvántartásban történő átvezetéséről gondoskodjon.

**Felelős:** Dr. Nemény András polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. és 3. pontok vonatkozásában: 2024. április 20.

2. pont vonatkozásában: 2024. április 1. illetve a költségvetési rendelet következő módosítása